‘SAT’ใจป้ำ ปันผล4สต.เพิ่มทุนพีพี
&nbsp;
10 ส.ค. 2554

โพสต์ทูเดย์ — SAT มาตามนัด แจกปันผลระหว่างกาล 0.40 บาท/หุ้น พร้อมเพิ่มทุน 40 ล้านหุ้นรับแจกวอร์แรนต์ขายพีพี ด้าน UT แจก 1 บาท 
น.ส.นภัสร กิตะพาณิชย์ รองกรรมการผู้อำนวยการ บริษัท สมบูรณ์แอ๊ดวานซ์เทคโนโลยี (SAT) เปิดเผยว่า ที่ประชุมวิสามัญผู้ถือหุ้น เมื่อวันที่ 20 ก.ค. 2553 ได้มีมติอนุมัติการจ่ายเงินปันผลระหว่างกาลจากผลการดำเนินงานงวดครึ่งแรกของปีนี้ในอัตราหุ้นละ 0.40 บาท 
จากจำนวนหุ้นทั้งหมด 300 ล้านหุ้น เป็นเงินทั้งสิ้น 120 ล้านบาท ซึ่งเป็นการจ่ายจากกิจการที่ได้รับการส่งเสริมการลงทุน (BOI) ทั้งจำนวน โดยให้สิทธิแก่ผู้ถือหุ้นที่มีชื่อในทะเบียนวันที่ 4 ส.ค.นี้ และกำหนดจ่ายเงินในวันที่ 19 ส.ค. 2553
นอกจากนี้ ยังอนุมัติให้เพิ่มทุนจดทะเบียนจาก 300 ล้านบาทเป็น 340 ล้านบาท โดยออกหุ้นใหม่ 40 ล้านหุ้น แบ่งเป็น 25 ล้านหุ้นเตรียมไว้รองรับการแปลงสภาพใบสำคัญแสดงสิทธิ (วอร์แรนต์) ที่จะให้ฟรีแก่ผู้ถือหุ้นในสัดส่วน 12 หุ้นเดิมต่อ 1 หุ้นใหม่ และอีก 15 ล้านหุ้นจะเสนอขายให้แก่นักลงทุนเฉพาะเจาะจง (พีพี)
นายวิชัย ชัยฐานียชาติ กรรมการ ผู้จัดการ บริษัท ยูเนี่ยนอุตสาหกรรมสิ่งทอ (UT) กล่าวว่า ที่ประชุมวิสามัญผู้ถือหุ้นมีมติให้จ่ายเงินปันผลระหว่างกาลให้แก่ผู้ถือหุ้นสามัญและผู้ถือหุ้นบุริมสิทธิในอัตราหุ้นละ 1 บาท รวมเป็นเงินทั้งสิ้น 60 ล้านบาท